উত্তরপ্রদেশের বিজেপি সরকারের এক ক্যাবিনেট মন্ত্রী ক্যামেরার সামনে দাবি করেছেন, অযোধ্যাতে রাম মন্দির তৈরি হবেই কারণ, ‘‘সুপ্রিম কোর্ট আমাদের।’’
একটি সর্বভারতীয় সংবাদপত্রের প্রতিবেদন অনুযায়ী, শনিবার বাহরিখে মন্ত্রী মুকুটবিহারি বর্মা সাংবাদিকদের সঙ্গে কথা বলার সময়ে অযোধ্যার বিতর্কিত জমিতে রামমন্দির তৈরি নিয়ে আত্মবিশ্বাসী বাণী শোনান। তিনি বলেন কোর্ট, প্রশাসন ও বিধানসভা সব ‘‘আমাদের’’। কিন্তু কইসরগঞ্জের বিধায়ক এটা খোলসা করেননি, ‘‘আমাদের’’ বলতে ঠিক কী বোঝাতে চেয়েছেন।
রামমন্দির নিয়ে বিজেপির দীর্ঘদিনের দাবি নিয়ে প্রশ্ন করা হলে তিনি বলেন, ‘‘বিজেপি ক্ষমতায় এসেছে উন্নয়নের ইস্যু হাতিয়ার করে। আর রামমন্দির তৈরি করা একটি মহৎ উদ্দেশ্য। রামমন্দির তৈরি হবে। আমরা এটি তৈরি করার ব্যাপারে বদ্ধপরিকর।’’

এই বিষয়ে অন্যান্য খবর

রাম মন্দির নিয়ে শিয়া মুসলমানদের বক্তব্য ঘিরে চাঞ্চল্য, উঠল তালিবান প্রসঙ্গ
রামভক্তদের জন্য দারুণ খবর, অযোধ্যায় রামমন্দির বানাবে রেল


যখন আদালতে অযোধ্যায় বিতর্কিত জমির অধিকার নিয়ে বিচার চলছে, তখন বিজেপি কেন মন্দির বানানোর এরকম দাবি করছে? সাংবাদিকরা এই নিয়ে চেপে ধরতেই বিতর্কিত মন্তব্যটি করেন মুকুটবিহারি।
‘‘সুপ্রিম কোর্ট আছে বলেই তো! কেবল সুপ্রিম কোর্টই তো আমাদেরই নয়, আদালত, প্রশানসন এবং বিধানসভাও আমাদেরই। দেশও আমাদের,’’ বলেন তিনি।
পরে অবশ্য এই নিয়ে তাঁর কোনও মন্তব্য পাওয়া যায়নি।